
Įvertinę įstatymo projekto atitiktį Konstitucijai, įstatymams, teisėkūros principams ir teisės technikos taisyklių reikalavimams, teikiame šias pastabas bei pasiūlymus:
1. Įstatymo projekto 1 straipsniu siūloma pakeisti Lietuvos Respublikos valstybių pensijų įstatymo (toliau – keičiamas įstatymas) 4 straipsnio 3 dalies 1 punktą ir įtvirtinti teisę gauti antrojo laipsnio valstybinę pensiją motinoms, pagimdžiusioms (įvaikinusioms) 4 ir daugiau vaikų ir išauginusioms juos iki 8 metų ir gerai juos visus išauklėjusioms.
Įstatymo projekte siūlomas teisinis reguliavimas svarstytinas dėl kelių priežasčių. Pirma, galiojančiame keičiamo įstatymo 4 straipsnyje nustatyta motinų, pagimdžiusių (įvaikinusių) 5 ir daugiau vaikų, išauginusių juos iki 8 metų ir gerai išauklėjusių, teisė į antrojo laipsnio valstybinę pensiją. Šiuo metu galiojantis teisinis reguliavimas nustatytas atsižvelgiant į tai, kad pagal iki 1995 m. sausio 1 d. galiojusį teisinį reguliavimą (pagal TSRS 1956 metų liepos 14 dienos Valstybinių pensijų įstatymo 10 straipsnį), moterys, pagimdžiusios 5 arba daugiau vaikų ir išauginusios juos iki aštuonerių metų amžiaus, turėjo teisę gauti senatvės pensiją sukakusios 50 metų ir turėdamos ne mažesnį kaip 15 metų darbo stažą. Be to, pagal LTSR Darbo įstatymų kodekso 197 straipsnį, iš dalies apmokamos atostogos vaikui prižiūrėti buvo suteikiamos tik moterims iki vaikui sukaks vieneri metai (vėliau šis amžius buvo palaipsniui ilginamas). 
[bookmark: _GoBack]Antra, 1995 m. sausio 1 d. įsigaliojusiame Lietuvos Respublikos valstybinių socialinio draudimo pensijų įstatyme penkeriais metais ankstesnis senatvės pensijos amžius motinoms, pagimdžiusioms 5 ar daugiau vaikų ir išauginusioms juos iki aštuonerių metų amžiaus, nebuvo nustatytas, todėl Lietuvos Respublikos valstybinių pensijų įstatyme buvo nustatyta teisė į antrojo laipsnio valstybinę pensiją. Teisė į antrojo laipsnio valstybinę pensiją buvo nustatyta ir dėl to, kad iki 2008 m. sausio 1 d., asmenys, esantys vaiko priežiūros iki jiems sukaks 3 metai atostogose, nebuvo draudžiami valstybiniu socialiniu pensijų draudimu ir šis laikas nebuvo įskaitomas į valstybinių socialinio draudimo pensijų stažą, todėl, įprastai, motinų, pagimdžiusių 5 ir daugiau vaikų, įgytas socialinio draudimo (darbo) stažas buvo mažesnis, o paskirta pensija santykinai maža, palyginus su kitų asmenų. 2008 m. sausio 1 d. įsigaliojo Lietuvos Respublikos valstybinio socialinio draudimo įstatymo 3, 4, 5, 6, 9 straipsnių pakeitimo ir papildymo įstatymo (Žin., 2006, Nr.72-2673) nuostatos, kuriomis vadovaujantis asmenys, esantys vaiko priežiūros iki jiems sukaks 3 metai atostogose, draudžiami valstybiniu socialiniu pensijų draudimu ir šis laikas įskaitomas į valstybinių socialinio draudimo pensijų stažą. Todėl paskirta antrojo laipsnio valstybinė pensija už vaikus, gimusius po 2008 m. sausio 1 d. gali būti laikoma antra išmoka už tą patį socialinės rizikos faktą, kas nedera su dvigubo išmokų mokėjimo vengimo principu.
2. Atkreiptinas dėmesys, kad Seime yra užregistruotas Lietuvos Respublikos valstybinių pensijų įstatymo Nr. I-730 4, 5 ir 6 straipsnių pakeitimo įstatymo projektas (reg. Nr. XIIP-2420(3)), kuriuo, atsižvelgiant į Lygių galimybių kontrolieriaus siūlymus, siūloma antrojo laipsnio valstybinę pensiją skirti ir daugiavaikiams tėvams (įtėviams), atitinkantiems įstatyme nustatytas sąlygas.
3. Atsižvelgiant į tai, kad priėmus įstatymą reikės pakeisti Lietuvos Respublikos Vyriausybės 2007 m. kovo 14 d. nutarimą Nr. 255 ,,Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų patvirtinimo“, manytina, kad projektas turėtų būti papildytas pasiūlymu Vyriausybei priimti įstatymo įgyvendinamuosius teisės aktus. Atitinkamai turėtų būti nustatyta vėlesnė įstatymo įsigaliojimo data.
4. Atsižvelgiant į tai, kad įstatymo projektu išplečiamas valstybinių pensijų gavėjų ratas, manytina, kad dėl teikiamo projekto turėtų būti gauta Vyriausybės, kaip valstybės biudžeto planuotojos, išvada.

